b'\n_START_ARTICLE_\nJoguina\n_START_PARAGRAPH_\nUna joguina, joguet, o jugueta \xc3\xa9s un objecte destinat a jugar-hi i entretindre-s\'hi. Associats al temps de lleure i la infantesa generalment tamb\xc3\xa9 poden ser presents en diferents moments de la vida quotidiana de manera individual o en grup. N\'hi ha per a xiquetes i xiquets, adults en general i fins i tot per a animals com el gat o el gos._NEWLINE_Els joguets ens parlen de l\'\xc3\xa8poca hist\xc3\xb2rica en qu\xc3\xa8 nasqueren i de la societat que les va fer servir. Per extensi\xc3\xb3 de la seua forma d\'\xc3\xbas, o siga posseir un objecte i fer-lo servir segons les intencions pr\xc3\xb2pies, s\'ha est\xc3\xa9s a altres llenguatges quan alg\xc3\xba o alguna cosa resta sota el domini de la voluntat d\'altri._NEWLINE_A tot arreu, la joguina ha experimentat una evoluci\xc3\xb3 a conseq\xc3\xbc\xc3\xa8ncia de les noves tecnologies i necessitats que han anant sorgint. D\'esta manera hui en dia podem trobar importants museus que ens recorden el cam\xc3\xad fet com el Museu de Joguets i Aut\xc3\xb2mats, el Museu Valenci\xc3\xa0 del Joguet d\'Ibi, o el Museu del joguet de Catalunya a Figueres.\n_START_SECTION_\nHist\xc3\xb2ria\n_START_PARAGRAPH_\nS\'han observat molts mam\xc3\xadfers j\xc3\xb3vens jugant amb qualsevol cosa que troben, fent que coses com pinyes, roques, i menjar es convertisquen en joguets. Aix\xc3\xb2 simplement indica que els joguets tenen una hist\xc3\xb2ria tan llarga com la de la civilitzaci\xc3\xb3 humana mateixa. Diferents joguets i jocs han sigut desenterrats dels jaciments arqueol\xc3\xb2gics de les civilitzacions m\xc3\xa9s antigues. Han aparegut mencionades des dels primers escrits literaris. Els joguets trobats en excavacions de la civilitzaci\xc3\xb3 de la vall de l\'Indus (3000-1500 aC) inclouen xicotets carretons, xiulets amb forma d\'au, i micos de joguina que podrien lliscar per una corda._NEWLINE_Els joguets m\xc3\xa9s antics varen ser fabricats a partir de materials que es troben a la natura, com pedres, pals i argila. Fa milers d\'anys, els infants egipcis jugaven amb ninots que tenien ales i potes m\xc3\xb2bils que estaven fets de pedra, cer\xc3\xa0mica i fusta. A l\'Antiga Gr\xc3\xa8cia i a l\'Antiga Roma, els xiquets jugaven amb nines de cera o terracota, pals, arcs i sagetes, i io-ios. Quan els infants grecs, sobretot les xiquetes, es feien grans era costum sacrificar les joguines de la seua inf\xc3\xa0ncia als d\xc3\xa9us. En la vig\xc3\xadlia del seu casament, les j\xc3\xb3vens al voltant dels catorze anys oferirien les seues nines en un temple com a ritus d\'iniciaci\xc3\xb3 a l\'edat adulta._NEWLINE_A mida que la tecnologia canviava i la civilitzaci\xc3\xb3 progressava, els joguets tamb\xc3\xa9 canviaven. Mentre que les joguines antigues estaven fetes de materials de la natura com la pedra, la fusta, i l\'herba, les joguines modernes sovint es fabriquen amb pl\xc3\xa0stic, roba i materials sint\xc3\xa8tics. Les joguines antigues solien estar fabricades pels pares, familia, coneguts dels infants o pels infants mateixos. En canvi, les joguines modernes solen produir-se en massa i vendre\'s en botigues._NEWLINE_Este canvi en la naturalesa dels joguets s\'exemplifica pels canvis que han tingut lloc en un dels joguets m\xc3\xa9s antics i universals que ha fet l\'\xc3\xa9sser hum\xc3\xa0: els ninots i les nines. Els primers ninots primitius eren simples peces de fusta amb blocs d\'herba. Els ninots egipcis a vegades eren articulats i aix\xc3\xad les seues potes es podien moure de manera realista. A principis del s.XIX ja hi havia nines que podien dir "mama". Hui en dia hi ha nines que poden recon\xc3\xa9ixer i identificar objectes, la veu del seu propietari, i escollir entre centenars de frases preprogramades amb les quals respondre. Els materials amb qu\xc3\xa8 es fan els joguets han canviat, el que poden fer tamb\xc3\xa9 ha canviat, per\xc3\xb2 el fet que els nens seguixen jugant-hi no ha canviat.\n_START_SECTION_\nClassificaci\xc3\xb3\n_START_PARAGRAPH_\nEls joguets poden classificar-se segons diversos criteris. El primer \xc3\xa9s l\'edat adequada, aix\xc3\xad hi ha joguets per a beb\xc3\xa9s (com els sonalls o ninos), per a xiquets, per a adults (usualment de contingut sexual) o per a totes les edats. El segon criteri \xc3\xa9s el lloc on s\'usa, que pot ser interior o exterior._NEWLINE_Un tercer factor \xc3\xa9s el g\xc3\xa8nere de joguet, que els classifica en joguets de construcci\xc3\xb3, de miniatura (imita una ferramenta o personatge real a escala, com el ninot, la fireta o el cotxe), d\'activitat f\xc3\xadsica (arrossegadors, pilota), tipus puzzle o est\xc3\xa8tics, on l\'atractiu \xc3\xa9s l\'aspecte f\xc3\xadsic i estan a cavall entre el joc i l\'ornament. Segons la finalitat hi ha joguets educatius, b\xc3\xa8l\xc2\xb7lics, de transport, d\'interacci\xc3\xb3 social o de creativitat, entre altres._NEWLINE_Per \xc3\xbaltim hi ha joguets \xc3\xbanics, com una corda de saltar i d\'altres que formen part d\'una col\xc2\xb7lecci\xc3\xb3, com poden ser les miniatures de personatges de dibuixos animats. Un mateix joguet pot ser concebut des dels dos vessants, per exemple un cami\xc3\xb3 pot ser usat en ell mateix o com a part d\'un accessori de ninots d\'una marca determinada.\n_START_SECTION_\nJoguet de col\xc2\xb7lecci\xc3\xb3\n_START_PARAGRAPH_\nLa joguina de col\xc2\xb7lecci\xc3\xb3 \xc3\xa9s un objecte l\xc3\xbadic per a xiquets que per la sea antiguitat o raresa ha esdevingut un article col\xc2\xb7leccionable, o b\xc3\xa9 un objecte l\xc3\xbadic o decoratiu que ha sigut fabricat especialment per al mercat adult. Estos \xc3\xbaltims generalment representen personatges de ficci\xc3\xb3 propis del cinema, el c\xc3\xb2mic o la televisi\xc3\xb3. El mercat de les joguines de col\xc2\xb7lecci\xc3\xb3 ha mostrat un augment creixent, especialment a partir de la comercialitzaci\xc3\xb3 d\'articles d\'importants franqu\xc3\xadcies com Star Wars, i amb l\'\xc3\xa8xit de les s\xc3\xa8ries de dibuixos animats japonesos (anime). Aix\xc3\xb2 s\'ha vist realimentat per la cultura o moda "retro", pr\xc3\xb2pia dels j\xc3\xb3vens i adults que per inter\xc3\xa9s nost\xc3\xa0lgic col\xc2\xb7leccionen les l\xc3\xadnies de joguines de la seua inf\xc3\xa0ncia. En els darrers temps han sorgit botigues especialitzades en la comercialitzaci\xc3\xb3 d\'este tipus de joguines per al mercat adult. Estos \xc3\xbaltims generalment representen personatges de ficci\xc3\xb3 propis del cinema, el c\xc3\xb2mic o la televisi\xc3\xb3.\n_START_SECTION_\nG\xc3\xa8nere\n_START_PARAGRAPH_\nAlguns joguets, com les nines Barbie o els ninots soldats, sovint es perceben com a m\xc3\xa9s acceptables per a un g\xc3\xa8nere sexual que per a l\'altre. Segons els investigadors, xiquets de tan sols 18 mesos d\'edat ja desenvolupen estereotips de g\xc3\xa8nere a l\'hora de comprar o escollir un joguet. \xc3\x89s cert que hi ha una certa tend\xc3\xa8ncia biol\xc3\xb2gica que fa que els xiquets opten per joguets m\xc3\xa9s moguts o agressius i les xiquetes per joguets m\xc3\xa9s calmats, detallistes i creatius. Tot i aix\xc3\xad, aix\xc3\xb2 nom\xc3\xa9s \xc3\xa9s una tend\xc3\xa8ncia general i els estereotips acaben influint en la decisi\xc3\xb3 que faria cada persona._NEWLINE_Jugar amb joguets estereotipats per al sexe contrari a vegades t\xc3\xa9 conseq\xc3\xbc\xc3\xa8ncies negatives en els pares o altres nens, que recriminen tal acci\xc3\xb3 o discriminen el company. Els darrers anys, sobretot als pa\xc3\xafsos occidentals, hi ha hagut un augmentaci\xc3\xb3 en l\'acceptaci\xc3\xb3 que els xics utilitzen joguets estereotipats per ser \'de xiquetes\'. En canvi, generalment no s\'accepta tant que les xiques juguen amb joguets qualificats \'de xiquets\'.\n_START_SECTION_\nInflu\xc3\xa8ncia del m\xc3\xa0rqueting\n_START_PARAGRAPH_\nDes dels anys 60, als Estats Units i Europa, el m\xc3\xa0rqueting va comen\xc3\xa7ar a posar atenci\xc3\xb3 en els xiquets com a consumidors, per l\'acc\xc3\xa9s que tenien als diners i per la influ\xc3\xa8ncia que exercien sobre sos pares._NEWLINE_En l\'actualitat moltes pel\xc2\xb7l\xc3\xadcules, programes televisius, c\xc3\xb2mics, llibres i equips esportius inclouen joguines en les seues l\xc3\xadnies oficials de marxandatge._NEWLINE_Estos consistixen generalment en models en miniatura de personatges o objectes (vehicles, edificis, accessoris, etc.) Associats a les seues respectives tem\xc3\xa0tiques._NEWLINE_De vegades es fa una distinci\xc3\xb3 en els models basats en personatges antropom\xc3\xb2rfics entre les anomenades figures d\'acci\xc3\xb3 (destinats als xiquets) i les nines (enfocats a les xiquetes), independentment de si el model en q\xc3\xbcesti\xc3\xb3 representa un personatge femen\xc3\xad o mascul\xc3\xad.\n_START_SECTION_\nNormes de seguretat\n_START_PARAGRAPH_\nMolts pa\xc3\xafsos han aprovat normes de seguretat que limiten els tipus de joguets que es poden vendre. La majoria d\'estes normes tracten d\'evitar els perills potencials, com per exemple l\'asf\xc3\xadxia o el risc d\'incendis, que podrien causar lesions. Els xiquets, especialment els m\xc3\xa9s xicotets, sovint duen els joguets a les seues boques, per tant, els materials usats per a fer una joguina es regulen per a evitar la intoxicaci\xc3\xb3. Els materials tamb\xc3\xa9 estan regulats per a previndre els riscos d\'incendi. Els xiquets encara no han apr\xc3\xa9s a jutjar el que \xc3\xa9s segur i el que \xc3\xa9s perill\xc3\xb3s, i els pares no sempre pensen en totes les situacions possibles, per tant estes advert\xc3\xa8ncies s\xc3\xb3n importants._NEWLINE_Tamb\xc3\xa9 hi ha hagut problemes de seguretat de les joguines en relaci\xc3\xb3 amb la pintura amb plom. Algunes f\xc3\xa0briques de joguines, quan els projectes es tornen molt grans, subcontracten la producci\xc3\xb3 a altres f\xc3\xa0briques menys conegudes, sovint en altres pa\xc3\xafsos. El 2007, hi hagu\xc3\xa9 alguns joguets de la Xina que els Estats Units va haver d\'enviar de tornada. Els subcontractats no poden ser controlats de prop i, de vegades, usen un m\xc3\xa8tode inadequat en la fabricaci\xc3\xb3. El govern dels EUA, juntament amb les multinacionals que venen joguines, ara exigixen a les empreses que porten els seus productes a proves abans d\'arribar a les prestatgeries.'